Tres nous punts nets per a la recollida de residus, a Burjassot
2025-07-24

Després de l’èxit i la bona acceptació per part de la ciutadania dels mini punts nets de recollida de residus instal·lats en diversos llocs de Burjassot, fa poc més d’un any, la Regidoria de Serveis Municipals, dirigida per Manuel Pérez Menero, ha ampliat el nombre d’estos punts per a donar més facilitats a les veïnes i els veïns a l’hora de fer un correcte reciclatge.

Es tracta de tres nous mini punts nets on es poden depositar piles, carregadors de mòbil, bombetes, compact discs o cartutxos de tinta esgotats. Estan situats en la Plaça de Sant Joan de Ribera; en l’estació de metro de Burjassot- Godella, junt al parc del cocodril, i a la cantonada del carrer Pintor Goya amb el carrer Mare de Déu de la Cabeça, enfront del Mercat Municipal l’Almara.

Aquests tres punts s’uneixen als existents en la Carretera de Llíria a l’altura del Rajolar, un altre en la Plaça dela Concòrdia i, el tercer, pròxim a la Casa de Cultura.

Cadascun d’aquests punts té set boques de recollida en les quals es poden depositar piles, bombetes Led, CD/DVD, carregadors i telèfons mòbils, al costat de mini aparells elèctrics, cartutxos, bombetes halògenes i espráis. Després de la petició de la ciutadania, i comprovant que és dels residus que més es reciclen, els nous mini punts tenen més boques per a depositar les piles que es generen en les llars.

Poder depositar aquests residus i elements que es generen de manera natural en els domicilis en espais específics ajuda també al seu correcte reciclatge i, amb això, a un tractament adequat de cadascuna de les parts de les quals es componen.